text: Vejle Boldklub beder aktionærerne om hjælp
  19 marts 2014 kl. 10.39
  Vejle Boldklub vil have nye og gamle aktionærer til at købe nye aktier for 7,15 millioner kroner.
  Klubben udbyder 6,5 millioner nye aktier på hver en krone til kurs 1,10.
  Tegningsperioden for aktieemissionen løber fra 20. marts til 11. april 2014.
  Vejle Boldklub Kolding Holding A/S, som står bag boldklubben, kører økonomisk på pumperne, og selskabet risikerer at miste egenkapitalen.
  Hvis aktierne ikke bliver solgt, kan klubben godt vinke farvel til drømmen om at komme tilbage i superligaen i 2016.
  - I givet fald må Vejle Boldklub reducere yderligere i omkostningerne, og så bliver det svært at opretholde et fuldtidstrup, en talentudvikling i den absolutte top samt regionens stærkeste erhvervsnetværk, siger formand i Vejle Boldklub Kolding Holding A/S Lars Skou.
  Selskabet har saneret økonomien, og formanden forventer, at det kommer ud af 2014 uden underskud.
  Investorerne skal ikke regne med det store udbytte af deres aktier. Det handler mest om at støtte holdet og sporten.
  Vejle Boldklub
  